Rosenborg spilte bortekamp mot Stabæk i 24. serierunde. Før kampen var det meldt om publikumsrekord, noe det også ble med 13 049 tilskuere. Før kampen hadde Stabæk sju hjemmeseire på rad, og de åpnet også kampen forrykende. Etter tre minutter sviktet Rosenborgs offsidefelle totalt, og Hoff spilte Nannskog alene med keeper Jarstein. Svensken fikk imidlertid ikke til noen god avslutning, og Jarstein reddet greit. Bortelaget tok ikke helt poenget, og bare et minutt senere kom Nannskog igjennom igjen. Han rundet keeper, men fikk for spiss vinkel, og avslutningen gikk utenfor. Til tross for at hjemmelaget åpnet best, var det trønderne som tok ledelsen. Etter 14 minutter fikk Sapara skutt etter godt forarbeid av Demidov og pasning fra Iversen. Skuddet fikk en bue over keeper Knudsen, og ballen gikk oppi vinkelen. Scoringen kom mot spillets gang, for Stabæk var totalt sett vært best til da. Etter 33 minutter kom de til en stor sjanse igjen. Hoff la inn presist i feltet og Diskerud avsluttet på hodet, men ballen gikk like utenfor krysset. Mot slutten av omgangen lå bortelaget lavt og forsvarte seg. Rosenborg ledet dermed 1–0 til pause, til tross for at Stabæk totalt sett hadde vært best.